สปส.ควัก5.9พันล.ซื้อบางจาก
ประกันสังคมซื้อหุ้นบางจาก 12% ควักไป 5,937 ล้าน ถือหุ้นรองแค่กองทุนวายุภักษ์
13 เม.ย. 2558

ประกันสังคมซื้อหุ้นบางจาก 12% ควักไป 5,937 ล้าน ถือหุ้นรองแค่กองทุนวายุภักษ์
แหล่งข่าวจากคณะกรรมการประกันสังคม (บอร์ด สปส.) เปิดเผยว่า ที่ประชุมคณะกรรมการฯ มีมิติให้ซื้อหุ้นบริษัท บางจากปิโตรเลียม  จากบริษัท ปตท. จำนวน 164.78 ล้านหุ้น คิดเป็นสัดส่วนประมาณ 12% ของหุ้นทั้งหมด ในราคาหุ้นละ 36 บาท รวมเป็นเงินประมาณ 5,937 ล้านบาท
“การตัดสินใจเข้าซื้อหุ้นบางจากครั้งนี้ เป็นนโยบายของรัฐบาลที่มีความจำเป็นที่จะต้องให้หน่วยงานของรัฐยังคงเป็นถือหุ้นรายใหญ่ของบริษัทน้ำมันเพื่อความมั่นคงด้านพลังงาน” แหล่งข่าวเปิดเผย
ทั้งนี้ การซื้อหุ้นบริษัท บางจาก ของสำนักงานประกันสังคมครั้งนี้เป็นไปตามคำขอของคณะรักษาความสงบแห่งชาติ (คสช.)ที่ต้องการให้หุ้นบริษัท บางจากยังตกเป็นของรัฐจากที่ก่อนหน้านี้มีกระแสข่าวว่ามีนายทุนนักการเมืองเตรียมเข้าประมูลซื้อหุ้นในราคาหุ้นละ 42 บาท 
สำหรับการตัดสินใจซื้อหุ้นบางจากครั้งนี้ สปส.ได้นำเรื่องเข้าที่ประชุมบอร์ด สปส. เมื่อวันที่ 25 ก.พ. 2558 โดยที่ประชุมบอร์ดที่มี นายนคร ศิลปอาชา ปลัดกระทรวงแรงงาน เป็นประธานได้ให้ นางปราณิน มุตตาหารัช เลขาธิการ สปส.ไปเจรจาต่อรองราคาซื้อหุ้นในราคาหุ้นละ 32-33 บาท จากที่เคลื่อนไหวในตลาดหลักทรัพย์เวลานั้นที่ราคา 33-35 บาท พร้อมอนุมัติกรอบงบลงทุนไว้ประมาณ 4,000 ล้านบาท
อย่างไรก็ตาม ในการประชุมบอร์ด สปส. วันที่ 3 มี.ค. ได้มีการขออนุมัติซื้อหุ้นบางจากจาก ปตท. ในราคาหุ้นละ 36 บาท และขยายกรอบงบลงทุนเป็น 4,000-6,000 ล้านบาท และตกลงซื้อหุ้นทันทีในวันที่ 4 มี.ค. โดยได้รับคำชี้แจงว่า ราคาหุ้นดังกล่าวเป็นราคาเดียวกับที่กองทุนวายุภักษ์ซื้อ
ขณะเดียวกัน บอร์ด สปส.ยังอนุมัติให้ สปส.ถือครองหุ้นบริษัท บางจาก ในสัดส่วนที่เกิน 10% ของหุ้นทั้งหมดด้วย เนื่องจากตามระเบียบการลงทุนนั้น สปส.จะถือหุ้นบริษัทใดบริษัทหนึ่งได้ไม่เกิน 5-10% เพราะต้องการลงทุนโดยไม่ต้องเข้ายุ่งเกี่ยวกับการบริหาร รวมทั้งเป็นการกระจายความเสี่ยง แต่การซื้อหุ้นบางจากครั้งนี้ในสัดส่วน 12% เมื่อรวมกับหุ้นบางจากที่ สปส.ถือครองอยู่แล้วประมาณ 2.36% จะทำให้ สปส.ถือหุ้นในบางจากรวม 14.36% และยังถือหุ้นสูงสุดเป็นอันดับ 2 รองจากกองทุนวายุภักษ์ที่ถือ 15%
“ที่ประชุมบอร์ดให้ถือว่าการซื้อหุ้นบางจากครั้งเป็นกลยุทธ์หนึ่งตามนโยบายของรัฐบาล และมีสิทธิที่จะส่งตัวแทนเข้าไปเป็นกรรมการ 2 คน” แหล่งข่าวเปิดเผย